Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка („Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од Здружение на граѓани Балканска истражувачка репортерска мрежа (БИРН) - Скопје, преку Васко Маглешов, вработен во БИРН, поднесена против Општина Карпош, по предметот Барање за пристап до информации од јавен карактер, на ден 14.04.2025 година, го донесе следното

**Р Е Ш Е Н И Е**

1. Жалбата изјавена од Здружение на граѓани Балканска истражувачка репортерска мрежа (БИРН) - Скопје, преку Васко Маглешов, вработен во БИРН, поднесена против Општина Карпош, заведена во Агенцијата под бр.08-114 на 01.04.2025 година, по предметот Барање за пристап до информации од јавен карактер, **СЕ УВАЖУВА.**
2. Решението на Имателот на информации бр.12-3623/6 од 04.04.2025 година **СЕ ПОНИШТУВА.**
3. **Предметот се враќа на повторно постапување пред првостепениот орган.**
4. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Здружение на граѓани Балканска истражувачка репортерска мрежа (БИРН) - Скопје, по електронски пат на 11.03.2025 година поднело Барање за пристап до информации од јавен карактер до Општина Карпош, со кое побарало по е-маил да му се достави фотокопија од следните информации:

„1. Копии од решенија за уривање нелегално изградени градби за 2022, 2023 и 2024 година.

2. Копии од записници за извршени уривања на дивоградби за 2022, 2023 и 2024 година“.

Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок, поднел Жалба заведена во Агенцијата со бр.08-114 на 01.04.2025 година.

 Агенцијата со електронски допис бр.08-114 од 02.04.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации на 09.04.2025 година до Агенцијата достави допис Доставување на целокупна документација бр.12-3623/8 од 04.04.2025 година, во прилог на кој ги доставува следните документи: Решение бр.12-3623/6 од 04.04.2025 година со кое Барањето на Барателот се уважува; допис „Достава на Решение“ бр.12-3623 од 04.04.2025 година насловен до Васко Маглешов од Скопје и интерен допис „Известување“ бр.64-3623/4 од 03.04.2025 година насловено до Сектор за поддршка на градоначалникот.

Во оспореното Решение се наведува дека Барањето на Барателот на информации се уважува, а во образложението на истото само се наведува дека треба да се постапи согласно член 21 став 1 од ЗСПИЈК. Во доставеното Известување пак е наведено: „..Ве известуваме за следното: Не е возможно да ви ги издадеме во фотокопија сите решенија за отстранување и записници за извршени инспекциски надзори во период од 2022 год до 2024 год. од причина што Вие не сте странка во постапките и поради Закон за лични податоци. Особено имајќи во предвид дека вашето барање е преобемно, Ве упатуваме да го прецизирате на конкретен предмет, по што ќе биде одлучено кој акти ќе може да ви бидат издадени од тој предмет.“.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ, Решението на Имателот на информации се поништува и предметот го врати на повторно постапување пред првостепениот орган,** поради следното:

По разгледувањето на Жалбата и другите списи во врска со предметот, Агенцијата утврди дека Имателот на информации не ги испочитувал одредбите од Законот за слободен пристап до информации од јавен карактер,со тоа што носи Решение согласно член 20 од Законот за слободен пристап до информации од јавен карактер, но не му ги доставува бараните информации на начин и во форма наведени во Барањето.

Согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности“ и согласно член 10 став (1) од истиот Закон, е должен да ја информира јавноста со објавување на податоци од негова надлежност, и други информации кои произлегуваат од надлежноста и работата на имателот на информацијата. Со давање на бараните податоци нема да настане штета за Имателот на информации. Преку давањето на бараните информации ќе се обезбеди поголема транспарентност и отчетност на работата на Имателот на информации, за начинот на кој се трошат јавните пари, односно парите на граѓаните и ќе се овозможи остварување на јавниот интерес.

Во врска со наводите на Известувањето бр.64-3623/4 од 03.04.2025 година на Имателот на информации, во кое наведува дека Општина Карпош не е возможно да му ги достави бараните информации на Барателот бидејќи „не сте странка во постапка и поради Закон за лични податоци“, Агенцијата му укажува на Имателот на информации дека кога станува збор за правото на слободен пристап до информации, имателите на информации се должни да постапуваат согласно Законот за слободен пристап до информации како Lex Specialis за оваа област, кој закон има за цел остварување на јавниот интерес.

Согласно член 16 став 5 од Законот за слободен пристап до информации од јавен карактер, барателот не е должен да го образложи барањето, но е потребно да наведе дека се работи за барање за пристап до информации.

Во врска со горенаведеното, Агенцијата му укажува на Имателот на информации дека при постапување по барања за пристап до информации од јавен карактер, имателите на информации не се должни да барат од барателите да се докаже правниот интерес за добивање на бараната информација.

Додека, што се однесува до наводите на Известување на Имателот на информации, во врска со заштитата на личните податоци, Агенцијата му укажува на Имателот на информации дека при повторното постапување е должен да постапува согласно член 6 став 4 од Законот за слободен пристап до информации и бараните информации да му ги достави во анонимизирана форма.

Согласно член 6 став 4 од Законот за слободен пристап до информации од јавен карактер, каде е утврдено дека: „ако документот или негов дел содржи информации од ставот 1 на овој член, што можат да се одвојат од документот без притоа да се загрози неговата безбедност, имателот на информации ги одвојува тие информации од документот и го известува барателот за содржината на останатиот дел од документот“.

Агенцијата му укажува на Имателот на информации дека, при повторното постапување по Барањето, при спроведување на Тестот на штетност како задолжителна постапка согласно членот 6 став 3 од Законот за слободен пристап до информации од јавен карактер, да обрне внимание на одредбата од гореневедениот член кој гласи: „По исклучок од ставот 1 на овој член имателите на информации ќе одобрат пристап до информација, по задолжително спроведениот тест на штетност, со кој ќе се утврди дека со објавувањето на таквата информација последиците врз интересот што се заштитува се помали од јавниот интерес утврден со закон што би се постигнал со објавувањето на информацијата“.

Што се однесува до наводите на Известувањето на Имателот на информации, со кое го упатува Барателот да го „прецизирате на конкретен предмет, по што ќе биде одлучено кој акти ќе може да ви бидат издадени од тој предмет“, Агенцијата му укажува на Имателот на информации дека согласно член 17 став 1 од Законот за слободен пристап до информации од јавен карактер, ако барањето е непотполно и поради тоа имателот на информацијата не може да постапува, тој ќе побара од барателот на информацијата да го дополни барањето, со укажување на последиците ако тоа не го направи. Барателот е должен да го дополни барањето, односно во рок од три дена од денот на приемот на известувањето за потребата од дополнување на барањето.

Поради наведеното, Имателот на информации е должен одново да го разгледа Барањето, да постапи согласно одредбите од Законот за слободен пристап до информации од јавен карактер и да му овозможи пристап на Барателот до бараните информации, на начин и во форма наведени во Барањето.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**